III. FANNI O‘QITISHDA ZAMONAVIY YONDASHUVLAR
3.1. “DTS va darsliklar tahlili (ona tili va adabiyot fani)” moduli
2-mavzu: Ona tili va adabiyot darsliklari hamda ularni amaliyotga samarali tatbiq etish
Reja:
1. Ona tili adabiyot darsliklarining ta’lim jarayonidagi o‘rni.
2. Ona tili darsliklari bilan ishlashning amaliy yo‘llari.
3. Adabiyot darslikalrini amaliyotga samarali tatbiq etish.
4. Darsliklarni amaliyotga tatbiq etishda qiyinchiliklar va yechimlar.
5. Dars jarayonida baholash va refleksiya.
6. Ona tili va adabiyot darslarida loyiha ishlari.

Kirish
Ona tili va adabiyot darsliklari oʻquv jarayonining asosiy vositasi boʻlib, ularni samarali tatbiq etish taʼlim sifatini oshirishda muhim ahamiyat kasb etadi. Darsliklar bilan ishlashda zamon talablariga mos metodlardan foydalanish, oʻquvchilarni faol ishtirok etishga undash, muammolarni yechish, bahslash va ijodiy fikrlashni ragʻbatlantirish lozim. Oʻquv jarayonining mazmunli oʻtishi, aynan darsda qoʻllanilgan metod va usullarga bogʻliq. Shu bois, darsliklarni amaliyotga samarali joriy etish oʻqituvchi mahoratiga va zamonaviy pedagogik yondashuvlarni qoʻllashga asoslanadi.
Zamonaviy ta’lim tizimida darslik – bu faqatgina o‘quv materiali jamlangan kitob emas, balki ta’lim jarayonini loyihalash, boshqarish va baholash uchun asosiy metodik vositadir. Ayniqsa, ona tili va adabiyot fanlarida darsliklar o‘quvchining nutqiy savodxonligi, tafakkuri, badiiy didi va ma’naviy qarashlarini shakllantirishda hal qiluvchi ahamiyatga ega.

  Maktab o‘qituvchisidan darslik mazmunini chuqur tahlil qila olish, uni Davlat ta’lim standarti (DTS) talablariga mos holda tatbiq etish, darslik bilan ishlashda ijodiy va moslashuvchan yondashuvni qo‘llash talab etiladi.

I. ONA TILI VA ADABIYOT DARSLIKLARINING TA’LIM JARAYONIDAGI O‘RNI
   Darslik – ta’lim mazmunining asosiy manbai bo‘lib, DTSda belgilangan bilim, ko‘nikma va kompetensiyalarni o‘quvchi uchun tushunarli shaklda taqdim etadi. Bundan tashqari, o‘qituvchi va o‘quvchi faoliyatini yo‘naltiruvchi vazifani bajaradi,
dars mazmunining ketma-ketligi va mantiqiyligini ta’minlaydi.
   Ona tili va adabiyot darsliklarida  til hodisalari, matnlar, badiiy asarlar,  mashq va topshiriqlar orqali o‘quvchining nutqiy va tafakkuriy rivoji ko‘zda tutiladi. Zamonaviy darsliklarga qo‘yiladigan talablar quyidagilar:
· kompetensiyaviy yondashuvga asoslangan;
· matn markazli;
· o‘quvchini faol fikrlashga undovchi bo‘lishi lozim.
      Shu bilan birga, ayrim darsliklarda topshiriqlar ko‘proq reproduktiv xarakterda bo‘lishi, baholash mezonlari ochiq ifodalanmagan bo‘lishi mumkin. Bu holat pedagogdan darslik bilan ishlashda faol va ijodiy yondashuvni talab qiladi.

II. ONA TILI DARSLIKLARI BILAN ISHLASHNING AMALIY YO‘LLARI
 Nazariy materialni amaliy faoliyatga aylantirish uchun ona tili darsliklarida berilgan qoidalar faqat yodlanishi emas balki, nutqiy vaziyatda qo‘llanishi lozim.
Masalan: grammatik qoida berilgan bo‘lsa, o‘qituvchi uni matn tahlili, yozma nutq, og‘zaki muloqot orqali mustahkamlaydi.
Amaliy tavsiya:
Har bir qoida kamida uch xil faoliyat orqali o‘rganilishi lozim.
1.O‘qish va kuzatish.
2.Tahlil va muhokama.
3.Mustaqil qo‘llash.
Matn bilan ishlash strategiyalari
Ona tili darsliklarida matn grammatik birliklarni ko‘rsatish, nutqni rivojlantirish,
fikrlashni shakllantirish vositasidir. Samarali usullari sifatida quyidagilarni aytish mumkin.Jumladan, “Savol ber – javob izla”, “Matndan qoida chiqar”, “Matnni qayta tuz” kabi turli interaktiv metodlarni aytish mumkin. Bu usullar darsni samarali tashkil etishda yordam beribgina qolmay,  o‘quvchini faol subyektga aylantiradi.
Matn bilan ishlash 3 asosiy bosqichda tashkil etiladi:
1.Matnga tayyorgarlik (o‘qishdan oldin).
- o‘quvchining qiziqishini uyg‘otish;
-avvalgi bilimlarini faollashtirish;
-matn mazmunini taxmin qilishga yo‘naltirish.
2. Matn ustida ishlash (o‘qish jarayonida)
-matn mazmunini anglash;
  -asosiy g‘oyani aniqlash;
  -til birliklarini tahlil qilish.
3.Matndan keyingi faoliyat (o‘qishdan so‘ng)
-o‘zlashtirilgan bilimni mustahkamlash;
-mustaqil fikrni shakllantirish;
-ijodiy faoliyatni rivojlantirish.


III. ADABIYOT DARSLIKLARINI AMALIYOTGA SAMARALI TATBIQ ETISH
   Adabiyot fani ona tili fanidan biroz farqlanadi. Badiiy asarni o‘rganishda darslikning roli boshqacha tarzda bo‘ladi. Adabiyot darsliklari asosan,o‘quvchini milliy va jahon adabiyoti bilan tanishtiradi, badiiy tafakkur va estetik didni shakllantiradi, tarbiyaviy vazifani bajaradi.
      Darslikka kiritilgan asar esa, mazmun aytib berish bilan cheklanmasligi, tahlil, baholash va munosabat bildirishga olib kelishi lozim. Badiiy asar tahlilida faol metodlardan foydalanishda quyidagi samarali metodlarni taklif qilish mumkin. “Muallif bilan dialog”; “Qahramon o‘rnida men”;“Asarni davom ettir”. Bu metodlar orqali darslikdagi asarlar  hayot bilan bog‘lanadi, o‘quvchining shaxsiy fikriga tayanadi.

IV. DARSLIKNI AMALIYOTGA TATBIQ ETISHDA QIYINCHILIKLAR VA YECHIMLAR
  Darsliklarni amaliyotga tatbiq etishda albatta bir necha muammolarga duch kelinadi. Shuning uchun o‘qituvchilar, faqat darslik bilan cheklanib qolish, DTS talablarini e’tibordan chetda qoldirish, faol metodlardan kam foydalanish, baholashning faqat yakuniy shaklga tayanish holatlariga uchraydilar.Aslida esa har bir zamonaviy pedagog bunga yechim topa olishi zarur.

Amaliy yechimlar

	T/r
	Muammo
	Yechim

	1
	Reproduktiv topshiriqlar
	Ijodiy savollar qo‘shish

	2
	Past faollik
	Guruh ishi, munozara

	3
	Baholash noaniqligi
	Mezon asosida baholash

	4
	Darslikdan cheklanish
	Qo‘shimcha faoliyat




V. DARS JARAYONIDA BAHOLASH VA REFLEKSIYA
Baholash bu- o‘quvchini jazolash emas, balki rivojlantirish vositasi. Samarali baholash shakllari bir nechta bo‘lib, biz amalda ulardan foydalanib kelmoqdamiz. Jumladan, formatív baholash, og‘zaki izoh, yozma xulosa, o‘zini baholash, refleksiya orqali o‘quvchi o‘zini baholashi va maezonlarga asoslangan baholash kabilar.
VI. ONA TILI VA ADABIYOT FANIDA LOYIHA ISHLARI
(Darsliklarni amaliyotga samarali tatbiq etish vositasi sifatida)
Loyiha ishi tushunchasi va uning ahamiyati
Loyiha ishi – bu o‘quvchining muayyan mavzu yuzasidan mustaqil izlanishi, tahlil qilishi, ijodiy mahsulot yaratishiga asoslangan o‘quv faoliyatidir.
Ona tili va adabiyot fanida loyiha ishlari darslikdagi nazariy bilimlarni amaliy faoliyatga aylantiradi, o‘quvchining nutqiy, ijodiy va tanqidiy fikrlash kompetensiyalarini rivojlantiradi, o‘quvchini faol subyekt sifatida shakllantiradi.
Loyiha ishi – bu darslikni “o‘qitish” emas, balki darslik asosida faoliyat tashkil etishdir. Loyiha ishlarini tashkil etishda o‘qituvchi roli asosan yo‘naltiruvchi, maslahat beruvchi, baholovchi emas, rivojlantiruvchi bo‘lishi kerak.Loyiha  ishlari natijasida o‘quvchilarda bilish, qo‘llash  ko‘nikmasi shakllandi, nazariy bilim nutqiy faoliyat bilan bog‘landi, o‘quvchilarning yozma va og‘zaki nutqi rivojlandi.

Ona tili fanidan loyiha ishlarining turlari quyidagicha:
1. Tadqiqot loyihalari. 
Til birliklarini tahlil qilish yuzasidan, grammatik hodisalarni solishtirish, matnlar ustida kuzatish olib borish. Misol:“5-7-sinf darsliklarida fe’l zamonlarining berilishi va ularning nutqda qo‘llanishi” mavzusi asosida loyiha ishi.

2. Amaliy loyihalar
Nutqiy material tayyorlash, lug‘at tuzish, qo‘llanma yaratish.
Misol: “7-sinf o‘quvchilari uchun sinonimlar lug‘ati” tayyorlash topshirig‘ini berish mumkin.

3. Ijodiy loyihalar
Ijodiy loyihalar keng qamrovli bo‘lib, bu tur ona tili va adabiyot fanidagi asosiy mavzulariga mos tushadi. Shu ijodiy loyiha turlaridan insho va esse, nutqiy chiqishlar, matn yaratish kabilar misol bo‘ladi. Masalan, “Mening tilim – mening qadriyatim” mavzusida ijodiy to‘plam yaratish mumkin.

Adabiyot fanida loyiha ishlarining turlari
1.Adabiy-tahliliy loyihalar
  Bunday loyihalar  kreativlikka asoslangan bo‘lib, asosan asar tahlili,,qahramon xarakteri, g‘oya va muammo tahliliga qaratiladi.Masalan, “Alpomish” dostonidagi qahramonlar tahlili.

2.Adabiy-ijodiy loyihalar
 Adabiy-ijodiy loyihalar keng qamrovli bo‘lib, o‘quvchidagi bir nechta kompitensiyalarini rivojlantirishga qaratiladi. Shulardan, asarni davom ettirish, muallif nomidan hikoya yozish, sahnalashtirish kabilar. Misol: “Qorqiz” ertagini zamonaviy talqinda” yozish topshirig‘ini berish.

3.Axborot loyihalari
  Axborot loyihalari ham juda muhim hisoblanadi. Adiblar ijodiga qiziqqan, jurnalist bo‘lmoqchi bo‘lgan o‘quvchilarning tafakkurini kengaytiradi. Bu loyiha turlariga, adib hayoti va ijodi, tarixiy kontekstlar tayyorlash, multimedia taqdimoti, videokontentlar kabilar bo‘ladi. Masalan, “Abdulla Qodiriyning adabiy merosi” haqida loyiha ishi tayyorlash topshirig‘ini berish mumkin.

Loyiha ishlarini tayyorlash bosqichlari
1-bosqich. Mavzuni tanlash
-DTS va darslik mazmuniga mos bo‘lishi;
-O‘quvchi yoshi va imkoniyatiga mosligi;
-Amaliy yoki ijodiy mahsulot bilan yakunlanishi.

2-bosqich. Maqsad va vazifalarni belgilash
-Nima o‘rganiladi?
-Qanday natija olinadi?                                                                                                                                        -Qaysi kompetensiyalar rivojlanadi?

3-bosqich. Reja tuzish
-Ish ketma-ketligi;
  -Foydalaniladigan manbalar;
  -Mas’uliyat taqsimoti (guruhli ishda);

4-bosqich. Asosiy ish jarayoni
-Ma’lumot to‘plash;
  -Tahlil qilish;
  -Ijodiy mahsulot yaratish

5-bosqich. Natijani taqdim etish
-Og‘zaki himoya;
-Slayd yoki poster;
-Yozma ish

6-bosqich. Baholash va refleksiya
-Mezon asosida baholash;
  - O‘z-o‘zini baholash;
  - Xulosa chiqarish

LOYIHA ISHI NAMUNASI
    O‘zingiz dars berayotgan sinf uchun ona tili yoki adabiyot fanidan bitta loyiha mavzusi tanlang. Uning maqsadi va kutilayotgan natijasini belgilang.Baholash mezonlarini ishlab chiqing.
Loyiha mavzusi: 5–7-sinf ona tili darsliklarida fe’l zamonlarining berilishi va ularning nutqda qo‘llanishi
 Loyiha ishining dolzarbligi- fe’l zamonlari — o‘quvchilarning og‘zaki va yozma nutqida eng ko‘p qo‘llaniladigan grammatik birliklardan biridir. 5–7-sinflarda fe’l zamonlari bosqichma-bosqich o‘rganiladi. Biroq amaliyotda o‘quvchilar zamonlarni farqlashda qiynalishi, nazariy bilimni nutqda to‘liq qo‘llay olmasligi kuzatiladi.
 Mazkur loyiha darsliklardagi materiallarni qiyosiy tahlil qilish va ularni nutqiy faoliyat bilan bog‘lash orqali ushbu muammoni bartaraf etishga qaratilgan.
  Loyiha maqsadi – 5-7-sinf ona tili darsliklarida berilgan fe’l zamonlari mavzusini mazmuniy jihatdan tahlil qilish, bosqichma-bosqich berilish tizimini aniqlash, o‘quvchilarning og‘zaki va yozma nutqida fe’l zamonlarining qo‘llanishini rivojlantirish.
Loyiha vazifalari – 5-, 6- va 7-sinf darsliklarida fe’l zamonlariga oid mavzularni aniqlash, har bir sinfda fe’l zamonlarining qanday yoritilganini tahlil qilish, fe’l zamonlariga oid amaliy topshiriqlar ishlab chiqish, nutqni rivojlantirishga yo‘naltirilgan mashqlar yaratish, loyiha natijasida metodik tavsiyalar ishlab chiqish.
Loyiha obyekti va predmeti
Obyekt: 5-7-sinf ona tili darsliklari
Predmet: Fe’l zamonlarining darsliklarda berilishi va nutqda qo‘llanishi.
Loyiha turi: Tadqiqot loyihasi
Loyiha ishtirokchilari: 5–7-sinf o‘quvchilari va ona tili fani o‘qituvchisi
Loyiha ishini bajarish bosqichlari
1-bosqich. Tayyorgarlik ko‘rish. Darsliklarni o‘rganish, Fe’l zamonlariga oid mavzularni belgilash.
2-bosqich. Tahlil.7-sinfdagi kelasi zamon fe’llari va zamonlarning nutqda maqsadga muvofiq qo‘llanishi yuzasidan tahlil o‘tkazish.
3-bosqich. Amaliy mashqlar ishlab chiqish.
1-mashq (5-sinf) .Matndan hozirgi zamon fe’llarini toping va gap tuzing.
2-mashq (6-sinf).Berilgan gaplardagi fe’llarni o‘tgan zamonga o‘zgartiring.
3-mashq (7-sinf). “Kelajak rejalari” mavzusida 5–6 gapdan iborat matn tuzing va kelasi zamon fe’llarini belgilang.
4-bosqich. Nutqiy faoliyatni rivojlantirish. “Kecha – bugun – ertaga” mavzusida kichik hikoya yozish
(shart: uch xil fe’l zamonidan foydalanish)
5-bosqich. Natijani taqdim etish va himoya qilish. Himoya uchun quyidagi turlarni tanlaymiz. Og‘zaki himoya, slayd taqdimot, yozma loyiha ishi.

Ona tili va adabiyot darsliklarini samarali tatbiq etish dars sifatini oshiradi, o‘quvchi kompetensiyasini rivojlantiradi, pedagogning kasbiy mahoratini mustahkamlaydi.
       
      Darslik – vosita, natija esa o‘quvchi rivojidir.

